กรุงเทพมหานคร เร่งสร้างเขื่อนโครงสร้างเหล็กป้องกันการกัดเซาะ ริมคลองพระโขนง เพื่อเพิ่มระบบระบายน้ำพื้นที่พระราม4 และสุขุมวิท
กรุงเทพมหานคร เร่งสร้างเขื่อน โครงการก่อสร้างเขื่อนคอนกรีตเสริมเหล็กเหล็กป้องกันการกัดเซาะ ริมคลองพระโขนง เพื่อเพิ่มระบบระบายน้ำพื้นที่พระราม4 และสุขุมวิท

นายจักกพันธุ์ ผิวงาม รองผู้ว่าราชการกรุงเทพมหานคร ลงพื้นที่ตรวจติดตาม โครงการก่อสร้างเขื่อนคอนกรีตเสริมเหล็ก(ค.ส.ล. )และป้องกันการกัดเซาะคลองพระโขนงช่วงจากสถานีสูบน้ำพระโขนง ถึงถนนทางรถไฟสายเก่า ซึ่งปัจจุบันคลองพระโขนงได้รองรับอัตราการระบายน้ำจากสถานีสูบน้ำพระโขนงเดิม และสถานีสูบน้ำอุโมงค์พระโขนงในปริมาณสูง ทำให้เกิดการกัดเซาะตลิ่งและท้องคลองลึกมาก จนเป็นเหตุให้เขื่อนเดิมที่ก่อสร้างมาเป็นระยะเวลานาน ไม่สามารถรองรับการป้องกันตลิ่งได้ จนเกิดการเคลื่อนตัวชำรุดเสียหาย ส่งผลให้น้ำจากคลองพระโขนงเข้าท่วมพื้นที่ ทำให้ประชาชนที่พักอาศัยริมคลอง ได้รับความเดือดร้อน ที่ผ่านมาสำนักการระบายน้ำได้วางเรียงกระสอบทรายเป็นแนวป้องกันชั่วคราว อย่างไรก็ตามเพื่อป้องกันความเสียหายที่อาจจะเกิดขึ้นในอนาคต กรุงเทพมหานคร โดยสำนักการระบายน้ำได้ดำเนินโครงการก่อสร้างเขื่อน ค.ส.ล. และป้องกันการกัดเซาะคลองพระโขนง ช่วงจากสถานีสูบน้ำพระโขนง ถึงถนนทางรถไฟสายเก่า ซึ่งมีความคืบหน้าไปแล้วเกือบ 68 % ซึ่งที่เหลือที่ยังไม่แล้วเสร็จคือการสร้างเจาะเสาเข็มจำนวนทั้งหมด 60 ต้นและปรับปรุงผิวของป้องกันการกัดเซาะตามแนวพื้นที่ประมาณ 8,600 ตารางเมตร 

รองผู้ว่าราชการกรุงเทพมหานคร ได้มอบหมายให้สำนักการระบายน้ำติดตามการดำเนินงานก่อสร้างอย่างต่อเนื่อง เพื่อให้การก่อสร้างแล้วเสร็จโดยเร็ว รวมทั้งให้คำแนะนำในการปรับแผนการทำงาน การแก้ไขปัญหาและอุปสรรคต่างๆ ที่ส่งผล กระทบต่อโครงการ รวมทั้งกำชับผู้รับจ้างให้ดำเนินการให้แล้วเสร็จตามสัญญา ซึ่งผู้รับจ้างยืนยันว่าจะเร่งดำเนินการก่อสร้างให้แล้วเสร็จภายในเดือนนตุลาคมนี้